*A határozati javaslat elfogadásához*

*a Mötv. 50. §-a alapján* ***minősített*** *többség szükséges,*

*az előterjesztés* ***nyilvános ülésen tárgyalható****!*

*67. számú előterjesztés*

Bátaszék Város Önkormányzata Képviselő-testületének 2017. március 29-én,

16,00 órakor megtartandó ülésére

*A szociális alapszolgáltatások intézményi térítési díjainak megállapítása*

|  |
| --- |
| **Előterjesztő:** Kondriczné dr. Varga Erzsébet jegyző    **Készítette:** Borosné Simon Zsuzsanna Gondozási Központ vezető  és Kondriczné dr. Varga Erzsébet jegyző    **Törvényességi ellenőrzést végezte:** Takácsné Gehring Mária  aljegyző  **Tárgyalja:**  Szociális Bizottság: 2017. 03. 27.  Pénzügyi és Gazdasági Bizottság: 2017. 03. 28. |

***Tisztelt Képviselő-testület!***

Az előző évekhez hasonlóan a 2017. évben is szükség van a személyes gondoskodás körébe tartozó szociális ellátások térítési díjainak (a továbbiakban: intézményi térítési díj) a megállapítására.

A szociális igazgatásról és a szociális ellátásokról szóló 1993. évi III. törvény (továbbiakban: Szt.) 92.§ (1) bekezdés b.) pontja szerint „***A személyes gondoskodást nyújtó ellátásokról, azok igénybevételéről, valamint a fizetendő térítési díjakról ……b) ha a fenntartó önkormányzati társulás, akkor a társulási megállapodásban megjelölt székhely szerinti települési önkormányzat a társulási megállapodásban meghatározottak szerint rendeletet alkot.”***

A Gondozási Központot fenntartó társulási megállapodás III. fejezet 3.2 pontja szerint pedig: ***„Az Önkormányzatok megállapodnak abban, hogy az Szt. 92. § (1) bekezdésének b) pontja alapján Bátaszék Város Önkormányzatának Képviselő-testülete alkot rendeletet a Központ tekintetében a személyes gondoskodást nyújtó ellátásokról, azok igénybevételéről, a fizetendő térítési díjakról, valamint hoz határozatot a központi orvosi ügyeleti díjakról azzal, hogy a rendeletet a Társulási Tanács előzetesen véleményezi.”*** A mellékelt előterjesztést lényegében e felhatalmazás alapján terjesztjük elő azzal, hogy a 2017. március 27-én tartandó Társulási Tanács ülésén meghozott véleményt a testületi ülésen ismertetni fogjuk.

Az intézményi térítési díj számításának módját, az Szt. 115. § (1) bekezdése határozza meg az alábbiak szerint:

***„115. § (1) Az intézményi térítési díj a személyes gondoskodás körébe tartozó szociális ellátások ellenértékeként megállapított összeg (a továbbiakban: intézményi térítési díj). Az intézményi térítési díjat a fenntartó tárgyév április 1-jéig állapítja meg. Az intézményi térítési díj összege nem haladhatja meg a szolgáltatási önköltséget***. ***Az intézményi térítési díj év közben egy alkalommal ……..korrigálható. Az intézményi térítési díjat integrált intézmény esetében is szolgáltatásonként kell meghatározni, ilyen esetben az önköltség számítása során a közös költségelemeket a szolgáltatásonkénti közvetlen költségek arányában kell megosztani.”***

A fenntartó az intézményi térítési díjat, a jogszabályok alapján kiszámított díjtételnél alacsonyabb összegben is meghatározhatja.

Mivel az intézményi térítési díjakat szolgáltatásonként állapítjuk meg, ezért meg kell határozni a szociális étkeztetés, ételszállítás, házi segítségnyújtás, nappali ellátás és jelzőrendszeres házi segítségnyújtás szolgáltatási díját.

A személyes gondoskodást nyújtó szociális ellátások térítési díjáról szóló 29/1993 (II.17.) Kormányrendelet 3.§ (1) bekezdésében foglaltak szerint, ***„az intézményi térítési díjat és a személyi térítési díjat***

***a) étkeztetés esetén ellátási napra,***

***b) házi segítségnyújtás esetén – szociális segítésre vagy személyi gondozásra***

***vonatkozó – gondozási órára,***

***c) jelzőrendszeres házi segítségnyújtás esetén ellátási napra,***

***d)……………***

***e) nappali ellátás esetén ellátási napra…… vetítve kell meghatározni.”***

Az intézményi térítési díjat és a személyi térítési díjat az 1 és 2 forintos címletű érmék bevonása következtében, a kerekítés szabályairól szóló 2008. évi III. törvény 2. §-ának megfelelő módon, kerekítve kell meghatározni.

A Gondozási Központ szolgáltatási egységeinek, intézményi térítési díj számításai a következők:

***Nappali ellátás szolgáltatási díja***

|  |  |
| --- | --- |
| 2017. évi tervezett 2000. évi C. tv. 78-80. § sz. költségek (Ft/év) | 9 425 000 Ft/év |
| 2017. évi ellátási napok száma (igénybe vevők száma alapján fő/nap/év) | 7 385 fő/nap/év |
| *Egy ellátottra vetített számított önköltség 2017. év (Ft/nap)* | *1 276 Ft/nap* |
| 2017. évi tervezett állami támogatás (Ft/év)  (tervezett igénybe vevők száma 29 fő/év) | 4 741 500 Ft/év |
| 2017. évi állami támogatás összege egy ellátott után (Ft/fő/év) | 163 500 Ft/fő/év |
| 2017. évi ellátási napok száma (nap/év) | 251 nap/év |
| *2017. évben egy ellátottra vetített állami támogatás összege (Ft/fő/év)* | *651 Ft/fő/év* |
| 2017. évi számított intézményi térítési díj összege Ft/fő/nap (a díj ÁFA mentes) | 625 Ft/fő/nap |
| **Megállapítható 2017. évi intézményi térítési díj összege Ft/fő/nap – kerekített összeg** | **625 Ft/fő/nap** |

***Az idei évben a nappali ellátásban a maximálisan elkérhető intézményi térítési díj 625 Ft/napban került kiszámításra.***

Az Szt. 115. §-ának (10) bekezdése lehetőséget biztosít a fenntartó számára, a megállapított intézményi térítési díjnál alacsonyabb díjtétel megállapítására.

Így a fenntartó dönthet arról is, hogy a szolgáltatást térítésmentesen biztosítja minden igénybe vevő számára. Intézményünk a fenntartónak köszönhetően, három éve nem kér térítési díjat a szolgáltatásért.

A nappali ellátást igénybe vevők nagy többsége alacsony jövedelemmel rendelkezik. Sokan közülük napi megélhetési gondokkal küzdenek, a közüzemi számlák kifizetése is nehézséget okoz számukra. A téli időszak még fokozza a gondjaikat, főleg azoknál, akik fával fűtenek.

A hozzánk bejáró idősek 80 év felettiek, egyedül élnek, vagy a hozzátartozóik nem tartják velük a kapcsolatot, illetve távol laknak. Számukra ez az egyetlen társas közeg, ahol meghallgatják őket és segítséget kapnak. Nem ülnek egyedül otthon, bezárva a négy fal között. Azok számára, akik nem tudnak bejönni a klubba, lehetőséget biztosítunk a gépjárművel való be- és hazaszállításra. 2017. évben Lajvérról is igényeltek szállítást olyan klubtagok, akik életkoruk, egészségi állapotuk miatt valóban rászorulnak a segítés ezen formájára. Az ellátottak jellemzően alacsony jövedelműek, fogyatékkal élők, valamint magasabb gondozási szükségletű személyek.

A 2014-es évet megelőzően a jogszabály kötelezően előírta a minimum 20 Ft/nap térítési díj megfizetését. Sokuknál ennek a díjnak a megfizetése is gondot okozott, ezért inkább nem jöttek be a hét minden napján a klubba, illetve volt, aki anyagi nehézségeire való hivatkozással le szerette volna mondani a szolgáltatást, valamint csak azokon a napokon jött be, amikor programok voltak.

Amióta ingyen vehetők igénybe a nappali ellátás szolgáltatásai, egyre többen keresik fel intézményünket, hiszen nap, mint nap, színes, hasznos és tartalmas elfoglaltságot, programot biztosítanak számukra a gondozónők, valamint segítséget kapnak napi problémáik megoldásában, ügyintézésben. Az ingyenessé tételt követően, évről-évre nőtt az ellátottak száma. (2015-ben 26, míg 2016-ban 29 fő után tudtunk állami támogatást igényelni.)

A nappali ellátás mellett, igénybe vehető az étkeztetés is. Az az igénybe vevő, aki mindkét szolgáltatást kéri, minkét ellátásra megfizeti a személyi térítési díjat. A két szolgáltatás együttes igénybe vétele esetén az ellátott jövedelmének 30 %-a kérhető el személyi térítési díjként.

A tavalyi évben a ruházat tisztántartásának a díja 360 Ft/óra volt, összhangban a házi segítségnyújtás óradíjával.

Az idei évben is szeretnénk kérni, hogy a nappali ellátás külön szolgáltatása, a személyes ruházat tisztántartásának a díja, megegyezzen a házi segítségnyújtás óradíjával 420 Ft/óra.

**Tekintettel a fent leírtakra, javasoljuk a nappali ellátás szolgáltatását továbbra is térítésmentesen biztosítani.**

*A feladatellátás térítésmenetes biztosítása esetén, az önkormányzatnak várhatóan 4 683 500 Ft saját forrást kell hozzárendelnie a feladatellátáshoz, mely a 2017. évi költségvetésben tervezésre került.*

***Étkeztetés díja (szállítás nélkül)***

|  |  |
| --- | --- |
| 2017. évi tervezett 2000. évi C tv. 78-80. § sz. költségek szállítási díj nélkül (nettó összeg Ft/év) | 21 294 000 Ft/év |
| 2017. évi ellátási napok száma (nap/év) | 25 377 nap/év |
| *2017. évi egy napra vetített számított önköltség (Ft/nap)* | *839 Ft/nap* |
| 2017. évi állami támogatás összege egy ellátott után (Ft/fő/év) | 55 360 Ft/fő/év |
| 2017. évre tervezett állami támogatás (Ft/év)  (2017. évre tervezett igénybe vevők száma 100 fő/év) | 5 536 000 Ft/év |
| 2017. évi étkezési napok száma (nap/év) | 251 nap/év |
| *2017. évi egy napra vetített állami támogatás összege (Ft/fő/nap)* | *221 Ft/fő/nap* |
| 2017. évi számított intézményi térítési díj nettó összege szállítási díj nélkül (Ft/nap) | 619 Ft/nap |
| 2017. évi számított intézményi térítési díj ÁFA-val növelt összege (Ft/nap) | 786 Ft/nap |
| **Megállapítható 2017. évi intézményi térítési díj (Ft/nap) – kerekített összege** | **785 Ft/nap** |
|  |  |
| 2017. évi tervezett intézményi bevételek | 11 150 000 Ft/év |
| 2017. évi tervezett állami támogatás | 5 536 000 Ft/év |
| *2017. évi tervezett önkormányzati hozzájárulás mértéke* | *4 608 000 Ft/év* |

***Az idei évben az étkeztetésben a maximálisan elkérhető intézményi térítési díj bruttó 785 Ft/napban került kiszámításra.***

A fenti táblázatból látható, hogy az étkeztetés intézményi térítési díját, - az állami támogatás, az intézményi térítési díjbevétel, valamint az önköltség figyelembe vételével – bruttó 785 Ft/nap összegben is meg lehet állapítani, azonban ez olyan magas díjtétel, melynek megfizetése problémát jelentene az ellátottak számára. A jogszabályi előírásokat figyelembe véve, étkeztetés esetén az igénybe vevők jövedelmének a 30%-a kérhető el személyi térítési díjként. Mivel a szolgáltatást igénybe vevők többsége nem rendelkezik magas jövedelemmel, valamint egy részük igénybe vesz más szolgáltatást is, ezért a jogszabályi korlát miatt, nem tudnánk elkérni a maximális intézményi térítési díjat.

**A fent leírtak alapján, az étkeztetés intézményi térítési díját bruttó 615 Ft/nap díjban javasoljuk meghatározni.**

A tavalyi évhez viszonyítva ez 16%-os emelést jelentene ellátottak esetében.

Három éve nem történt emelés az intézményi térítési díjak tekintetében (2016-ban bruttó 530 Ft/nap). Az ételt más szolgáltatótól vásároljuk, jelenleg bruttó 615 Ft/adag áron. Az emelés a vásárolt élelmezés különbözetét jelentené, arra való tekintettel, hogy az önkormányzatnak a szolgáltatás ezen részéhez (vásárolt élelmezés) ne kelljen plusz forrást biztosítani. Figyelembe véve a városban működő étkeztetést biztosító szolgáltatók díjait, az általunk javasolt intézményi térítési díj lényegesen alacsonyabb összegben került meghatározásra.

Továbbra is lehetőség van a jövedelemmel nem rendelkezők esetében rászorultsági alapon a szolgáltatás térítésmentes igénybevételére, míg a 45 000 Ft alatti jövedelműek csökkentett áron jutnak a szolgáltatáshoz.

***Étkeztetés szállítási díja***

|  |  |
| --- | --- |
| 2017. évi tervezett szállítási 2000. évi C tv. 78-80. § sz. költségek (nettó Ft/év) | 1 440 000 Ft/év |
| 2017. évi ellátási napok száma (nap/év) | 20 905 nap/év |
| *2017. évi egy napra vetített számított önköltség (Ft/nap)* | *69 Ft/nap* |
| 2017. évre tervezett állami támogatás | - |
| 2017. évi számított intézményi térítési díj nettó összege (Ft/nap) | 69 Ft/nap |
| 2017. évi számított intézményi térítési díj ÁFA-val növelt összege (Ft/nap) | 87 Ft/nap |
| **Megállapítható 2017. évi intézményi térítési díj (Ft/nap) – kerekített összege** | **85 Ft/nap** |
|  |  |
| 2017. évi tervezett intézményi bevételek | 600 000 Ft/év |
| 2017. évi állami támogatás | - |
| *2017. évi önkormányzati hozzájárulás mértéke* | *840 000 Ft/év* |

***Az idei évben az étkeztetésben az étel szállítási díjára a maximálisan elkérhető intézményi térítési díj bruttó 85 Ft/napban került kiszámításra.***

Mivel a fenntartó az intézményi térítési díjat, a jogszabályok alapján kiszámított díjtételnél alacsonyabb összegben is meghatározhatja, ezért az **étel szállítási díját bruttó 50 Ft/fő/napban javasoljuk meghatározni**.Az idei évben nem teszünk javaslatot a szállítási díj emelésére. Indítványoztuk az étkeztetés, valamint a házi segítségnyújtás díjának emelését, így azok, akik több szolgáltatást vesznek igénybe, nem biztos, hogy meg tudják fizetni valamennyi szolgáltatás maximális személyi térítési díját.

A személyi térítési díj összege, nem haladhatja meg az intézményi térítési díj összegét, valamint a személyi térítési díj összege csökkenthető, illetve elengedhető, ha azt az ellátott jövedelmi és vagyoni viszonyai indokolják.

***Jelzőrendszeres házi segítségnyújtás***

|  |  |
| --- | --- |
| 2017. évi tervezett 2000. évi C tv. 78-80. § sz. költségek (Ft/év) | 3 407 000 Ft/év |
| 2017. évi ellátási napok száma (nap/év) | 20 805 nap/év |
| 2017. évben egy ellátási napra vetített számított önköltség (Ft/nap) | *164 Ft/nap* |
| 2017. évi egy főre jutó állami támogatás összege (Ft/fő/év) | 31 368 Ft/fő/év |
| JHSNY keretében ellátott személyek 2017. évi tervezett állami támogatása (2017. évi tervezett ellátotti létszám 57 fő/év) | 1 788 000 Ft/év |
| 2017. évi ellátási napok száma (365 nap 57 készülékkel számolva) | 20 805 nap/év |
| *Egy ellátási napra vetített állami támogatás összege (Ft/év)* | *86 Ft/nap* |
| 2017. évi számított intézményi térítési díj összege (Ft/nap) (az ellátás napi díja ÁFA mentes.) | 78 Ft/nap |
| **2017. évi intézményi térítési díj összege (Ft/nap) - kerekített összeg** | **75 Ft/nap** |
|  |  |
| 2017. évi tervezett intézményi térítési díj bevétel | 312 075 Ft/év |
| 2017. évi tervezett állami támogatás | 1 788 000 Ft/év |
| *2017. évi tervezett önkormányzati hozzájárulás* | *1 306 925 Ft/év* |

***Az idei évben a jelzőrendszeres házi segítségnyújtásban a maximálisan elkérhető intézményi térítési díj 75 Ft/napban került kiszámításra.***

**Kérnénk, hogy az előző évekhez hasonlóan, a jelzőrendszeres házi segítségnyújtás szolgáltatását továbbra is térítésmentesen biztosítsa a fenntartó az ellátottak számára.**

A jelzőrendszeres házi segítségnyújtás 2008 februárjában került kiépítésre, azóta az ellátottak térítésmentesen vehetik igénybe a szolgáltatást. Az elmúlt időszakban évről-évre csökken az állami támogatás összege, míg a szolgáltatás működtetésére fordított költségek növekedtek. A növekedés a bérek emelkedéséből, a készülékek és a kiépített rendszer elöregedéséből, a javítási költségekből, a készülékek cseréjéből adódik. Az ellátásra folyamatos igény van, több fős várólistát tartunk nyilván.

A fenntartó számára a jelzőrendszeres házi segítségnyújtás működtetése nem kötelezően ellátandó feladat, a város plusz szolgáltatásként biztosítja ezt a lakosság részére. 2018-tól szeretnénk, ha fizetőssé válna a szolgáltatás. Az elkövetkező 5 évben fokozatosan szeretnénk a támogatáson felüli költségeket önköltségessé tenni és áthárítani az igénybe vevőkre.

**Házi segítségnyújtás**

|  |  |  |
| --- | --- | --- |
|  | **2017. évi személyi gondozás** | **2017. évi szociális segítés** |
| 2017. évi tervezett 2000. évi C tv. 78-80. § sz. költségek (Ft/év) | 23 086 693 Ft/év | 2 938 306 Ft/év |
| 2017. évi tervezett gondozási órák száma (óra/év) | 10 209 óra/év | 1 374 óra/év |
| 2017. évi egy gondozási órára vetített számított önköltség (Ft/óra) | 2 261 Ft/óra | 2 139 Ft/év |
| 2017. évi állami támogatás egy főre (Ft/év) | 273 000 Ft/év | 25 000 Ft/év |
| 2017. évi tervezett ellátotti létszám (fő/év) | 55 fő/év | 7 fő/év |
| 2017. évi tervezett állami támogatás összege (Ft/év) | 15 015 000 Ft/év | 175 000 Ft/év |
| 2017. évi tervezett gondozási órák száma (óra/év) | 10 209 óra/év | 1 374 óra/év |
| Egy gondozási órára vetített állami támogatás összege (Ft/óra) | 1 471 Ft/óra | 127Ft/óra |
| 2017. évi számított intézményi térítési díj összege (Ft/óra) (*az óradíj ÁFA mentes)* | 790 Ft/óra | 2 012 Ft/óra |
| **2017. évi intézményi térítési díj összege (Ft/óra) kerekített összeg** | **790 Ft/óra** | **2 010 Ft/óra** |
|  |  |  |
| 2017. évi tervezett intézményi bevétel | 1 153 226 Ft/év | 146 774 Ft/év |
| 2017. évi tervezett állami támogatás (Ft/év) | 15 015 000 Ft/év | 175 000 Ft/év |
| *2017. évi tervezett önkormányzati hozzájárulás (Ft/év)* | *6 918 467 Ft/év* | *2 616 532 Ft/év* |

***Az idei évben a házi segítségnyújtásban a személyi gondozásban 790 Ft/óra, míg a szociális segítésben 2 010 Ft/óra a maximálisan elkérhető intézményi térítési díj került kiszámításra.***

2016.01.01-jétől a házi segítségnyújtás intézményi térítési díjának meghatározásában változás következett be. Átalakultak a szakmai jogszabályok, ennek következtében a feladatellátás kettévált, személyi gondozásra és szociális segítésre.

A házisegítségnyújtás feladatait új felosztásban jeleníti meg a törvényalkotó, ezért 2016. január 01-jétől a fenntartónak külön térítési díjat kell meghatároznia a személyi gondozás, illetve a szociális segítés tekintetében.

A 2015-ös évben a díjfizetés a megállapodással rendelkező ellátottak esetében, az *otthonukban* végzett gondozási tevékenységekre terjedt ki (pl.: fürdetés, tisztázás, takarítás stb.). Nem kellett fizetniük az ellátottaknak az olyan gondozói tevékenységekért, melyeket a gondozók az ellátottak *otthonán kívül* végeztek. (pl.: bevásárlás, gyógyszeríratás-kiváltás)

A helyi rendelet alapján *a mentális gondozás is ingyenes* volt minden igénybe vevő számára.

Az új szabályozás értelmében mindenfajta segítségnyújtásra térítési díjat kell megállapítani.

A tavalyi évben már így kerültek megállapításra az intézményi térítési díjak.

A feladatellátás finanszírozása csak 2017.01.01-től követi a szakma szabályait. Míg a 2016. évben az állami támogatás (188 500 Ft/fő/év) egységesen érkezett a személyi gondozásra és a szociális segítésre, az idei évben már differenciálttá vált (szociális segítés 25 000 Ft/fő/év, személyi gondozás 273 000 Ft/fő/év).

Az állami támogatás összegének változása miatt, a szociális segítés rendkívül megdrágult azoknál az igénylőknél, akik a 20 pontot nem érték el a gondozási szükséglet vizsgálata alapján. A 20 pontot elért, illetve meghaladó ellátottak esetében, a személyi gondozás mellett nyújtott szociális segítés, finanszírozási szempontból a gondozáshoz számítódik.

2016-ban 1 616 853 forint gondozási díj bevételt tudtunk realizálni. Ez az összeg lényegesen alacsonyabbnak tűnik, ha a gondozási órák mutatószámait vesszük alapul. Ennek oka, hogy a feladatellátásban társult települések közül csak Bátaszék és Báta szed személyi térítési díjat, illetve a mentális gondozás tevékenysége ingyenes, valamint a több szolgáltatást igénylők esetében elsősorban a vásárolt szolgáltatás díját kérjük el elsődlegesen, a törvényi korlátok miatt.

**Javaslatunk szerint, célszerű lenne, ha a személyi segítésre és a szociális gondozásra is egységesen 420 - 420 Ft/óradíj kerülne megállapításra, míg a mentális támogatás továbbra is ingyenes lehetne az ellátottak részére.**

Az előterjesztéshez csatolt *mellékletben* látható, hogy a jogalkotó milyen formában osztja meg a személyi gondozás és szociális segítés feladatait, melyekre az intézményi térítési díjat kell megállapítani.

Az anyagban szereplő táblázatok utolsó sorából kitűnik, hogy valamennyi feladatellátás működéséhez szükséges a fenntartó hozzájárulása, mivel az intézményi térítési díjbevételek, valamint az állami támogatások összege nem fedezi a feladatellátások költségeit.

A Magyarország gazdasági stabilitásáról szóló 2011. évi CXCIV. törvény 32. §-a értelmében fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.

Fentiekre tekintettel a díjak emelését tartalmazó rendelet május 1. napján lép hatályba.

Mindezek figyelembe vételével javasoljuk a díjak emelésére vonatkozó rendelet-tervezet elfogadását.

***melléklet***

A személyes gondoskodást nyújtó szociális intézmények szakmai feladatairól és működésük feltételeiről szóló 1/2000 (I.7.)SzCsM rendelet 5. számú melléklete, az alábbiak szerint határozza meg a házi segítségnyújtás résztevékenységeit:

Szociális segítés keretében:

*A lakókörnyezeti higiénia megtartásában való közreműködés körében:*

- takarítás a lakás életvitelszerűen használt helyiségeiben (hálószobában, fürdőszobában,

konyhában és illemhelyiségben)

- mosás

- vasalás

*A háztartási tevékenységben való közreműködés körében:*

- bevásárlás (személyes szükséglet mértékében), gyógyszer kiváltása

- segítségnyújtás ételkészítésben és az étkezés előkészítésében

- mosogatás

- ruhajavítás

- közkútról, fúrtkútról vízhordás

- tüzelő behordása kályhához, egyedi fűtés beindítása (kivéve ha ez a tevékenység egyéb

szakmai kompetenciát igényel)

- télen hóeltakarítás és síkosságmentesítés a lakás bejárata előtt

- kísérés

- Segítségnyújtás veszélyhelyzet kialakulásának megelőzésében és a kialakult veszély-

helyzet elhárításában

- Szükség esetén a bentlakásos szociális intézménybe történő beköltözés segítése

Személyi gondozás keretében:

*Az ellátást igénybe vevővel segítő kapcsolat kialakítása és fenntartása körében:*

- információnyújtás, tanácsadás és **mentális támogatás**

- családdal, ismerősökkel való kapcsolattartás segítése

- az egészség megőrzésére irányuló aktív szabadidős tevékenységben való közreműködés

- ügyintézés az ellátott érdekeinek védelmében

*Gondozási és ápolási feladatok körében:*

- mosdatás

- fürdetés

- öltöztetés

- ágyazás, ágyneműcsere

- inkontinens beteg ellátása, testfelület tisztítása, kezelése

- haj, arcszőrzet ápolás

- száj, fog és protézis ápolása

- körömápolás, bőrápolás

- folyadékpótlás, étkeztetés (segédeszköz nélkül)

- mozgatás ágyban

- decubitus megelőzés

- felületi sebkezelés

- sztómazsák cseréje

- gyógyszer adagolása, gyógyszerelés monitorozása

- vérnyomás és vércukor mérése

- hely- és helyzetváltoztatás segítése lakáson belül és kívül

- kényelmi és gyógyászati segédeszközök beszerzésében való közreműködés

- kényelmi és gyógyászati segédeszközök használatának betanítása, karbantartásában va-

ló segítségnyújtás

- a háziorvos írásos rendelésén alapuló terápia követése (a tevékenység elvégzéséhez va-

ló kompetencia határáig)

***HATÁSVIZSGÁLAT***

**a szociális igazgatás és szociális ellátások helyi szabályozásáról szóló 2/2015.(II.27.) önk.-i rendelet módosításáról szóló rendelet-tervezethez**

A rendelet módosítása az intézményi térítési díjak emelésére tesz javaslatot.

**Részletes indokolás:**

1. §-hoz: A mellékletek cseréjével az intézményi térítési díjak emelésére kerül sor.

2. §-hoz: Hatályba léptető rendelkezést tartalmaz.

**Társadalmi hatása:** nincs

**Gazdasági hatása:** nincs

**Költségvetési hatása:** az intézményi térítési díjak emelése befolyásolja az önkormányzatok feladatellátáshoz történő hozzájárulásának mértékét

**Környezeti és egészségügyi következmények:** nincs

**Adminisztratív terheket befolyásoló hatása:** minimális

**A jogszabály megalkotásának szükségessége:** önkéntes

**A jogalkotás elmaradásának következményei:** nincs

**A jogszabály alkalmazásához szükséges személyi, szervezeti, tárgyi és pénzügyi feltételek:** plusz feltételek biztosítására nincs szükség

**Véleményeztetés:** a képviselő-testület szervezeti és működési szabályzata alapján a szociális bizottság, valamint a pénzügyi és gazdasági bizottság

*BÁTASZÉK Város Önkormányzata Képviselő-testületének*

/2017.(III. 30.) önkormányzati r e n d e l e t-tervezete

**a szociális igazgatás és szociális ellátások helyi szabályozásáról szóló 2/2015.(II.27.) önkormányzati rendelet módosításáról** [[1]](#footnote-1)

Bátaszék Város Önkormányzatának Képviselő-testülete Magyarország Alaptörvénye 32. cikk. (1) bekezdés a) pontjában és (2) bekezdésében, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában meghatározott feladatkörében eljárva, a szociális igazgatásról és szociális ellátásokról szóló 1993. évi III. törvény 92. § (1) bekezdésében kapott felhatalmazás alapján, a képviselő-testület és szervei szervezeti és működési szabályzatáról szóló 2/2011.(II.1.) önkormányzati rendelet 25. § (4) bekezdése alapján a Szociális Bizottság és a Pénzügy és Gazdasági Bizottság véleményének kikérésével a következőket rendeli el:

**1. §** A szociális igazgatás és szociális ellátások helyi szabályozásáról szóló 2/2015.(II.27.) önkormányzati rendelet 1. melléklete helyébe e rendelet melléklete lép.

**2. §** E rendelet *2017. május 1-jén* lép hatályba.

***B á t a s z é k* ,** 2017. március 29.

dr. Bozsolik Róbert Kondriczné dr. Varga Erzsébet

polgármester  jegyző

A rendelet kihirdetve 2017. március 30-án.

Kondriczné dr. Varga Erzsébet

jegyző

*melléklet a /2017.(III.30.) önk.-i rendelethez*

*(1. melléklet* *a 2/2015.(II.27.) önkormányzati rendelethez)*

**a szociális alapszolgáltatások intézményi térítési díjának megállapítása**

|  |  |
| --- | --- |
| **Nappali ellátás**   1. Bátaszék városba, továbbá Alsónána, Alsónyék, Pörböly, Sárpilis és Várdomb községek esetében 2. Bátaszék városban a személyes ruházat tisztántartásának díja | ***Térítésmentes***  ***420.- Ft/óra*** |
| **Étkeztetés**  Bátaszék városban | ***615.- Ft/nap*** |
| **Ebédszállítás**  Bátaszék városban | ***50.- Ft/nap*** |
| **Házi segítségnyújtás gondozási díja**  1. Személyi gondozás esetén:  a.) Bátaszék városban és Báta községben  b.) Alsónyék, Alsónána, Pörböly, Sárpilis és Várdomb községekben  c.) mentális támogatás Bátaszék városban, Báta, Alsónyék, Alsónána, Pörböly, Sárpilis és Várdomb községekben  2. Szociális segítés esetén:  a.) Bátaszék városban és Báta községben  b.) Alsónyék, Alsónána, Pörböly, Sárpilis és Várdomb községekben | ***420.- Ft/óra***  ***térítésmentes***  ***térítésmentes***  ***420.- Ft/óra***  ***térítésmentes*** |
| **Jelzőrendszeres házi segítségnyújtás**  Bátaszék városban, Báta, Alsónyék, Alsónána, Pörböly, Sárpilis és Várdomb községekben | ***térítésmentes*** |

***Megjegyzés: a.) a házi segítségnyújtás óradíja, a nappali ellátás és a jelzőrendszeres***

***házi segítségnyújtás szolgáltatási díja ÁFA-mentes.***

1. ***a többi intézményi térítési díj az ÁFA-t tartalmazva a kerekítés szabályainak megfelelően került megállapításra.***

1. a rendeletet Bátaszék város képviselő-testülete a 2017. március 29-ei ülésén fogadta el. [↑](#footnote-ref-1)